Document ID: 32005D0242

ODLOČBA KOMISIJE
z dne 16. marca 2005
o finančnih prispevkih Skupnosti Nemčiji in Finski za njune programe krepitve infrastrukture za zdravstvene preglede rastlin in rastlinskih proizvodov iz tretjih držav
(notificirano pod dokumentarno številko K(2005) 674)
(Besedila v finskem, nemškem in švedskem jeziku so edina verodostojna)
(2005/242/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1), in zlasti šestega pododstavka člena 13c(5) Direktive,
ob upoštevanju naslednjega:
(1)
Direktiva 2000/29/ES predvideva, da se državam članicam dodeli finančni prispevek Skupnosti za krepitev infrastrukture za zdravstvene preglede rastlin in rastlinskih proizvodov iz tretjih držav.
(2)
Nemčija in Finska sta vzpostavili programa krepitve infrastrukture za inšpekcijske preglede rastlin in rastlinskih proizvodov iz tretjih držav. Zaprosili sta za dodelitev finančnega prispevka Skupnosti za navedena programa v skladu z Uredbo Komisije (ES) št. 998/2002 z dne 11. junija 2002 o podrobnih pravilih za izvajanje določb glede dodelitve finančnih prispevkov Skupnosti za države članice z namenom krepitve infrastrukture za zdravstvene preglede rastlin in rastlinskih proizvodov iz tretjih držav (2).
(3)
Tehnični podatki, ki sta jih predložili Nemčija in Finska, so omogočili Komisiji točno in celovito analizo stanja. Komisija je pripravila seznam upravičenih programov za krepitev mest inšpekcijskih pregledov, ki vsebuje podrobnosti glede višine predlaganega finančnega prispevka Skupnosti za vsak program. Podatke je že pregledal Stalni odbor za zdravstveno varstvo rastlin.
(4)
Vsak program na navedenem seznamu je bil posamezno ocenjen za odobritev. Komisija je sklenila, da so pogoji in merila, določeni v Direktivi 2000/29/ES in Uredbi (ES) št. 998/2002 za dodelitev finančnega prispevka Skupnosti, izpolnjeni.
(5)
Skladno s tem je ustrezno, da se dodeli finančni prispevek Skupnosti za pokritje izdatkov, ki jih imata Nemčija in Finska z navedenima programoma.
(6)
Ukrepi, predvideni v tej odločbi, so skladni z mnenjem Stalnega odbora za zdravstveno varstvo rastlin -
SPREJELA NASLEDNJO ODLOČBO:
Člen 1
1. Dodelitev finančnega prispevka Skupnosti za pokritje izdatkov, ki jih bo imela Nemčija s svojim programom za krepitev mest inšpekcijskih pregledov, je odobrena.
2. Dodelitev finančnega prispevka Skupnosti za pokritje izdatkov, ki jih bo imela Finska s svojim programom za krepitev mest inšpekcijskih pregledov, je odobrena.
Člen 2
1. Skupni znesek finančnega prispevka Skupnosti, kakor je predviden v členu 1, je 94 470 EUR.
2. Finančni prispevek Skupnosti za vsako zadevno državo članico znaša največ:
(a)
36 875 EUR: Nemčija;
(b)
57 595 EUR: Finska.
3. Najvišji znesek finančnega prispevka Skupnosti za vsak program krepitve mest inšpekcijskih pregledov je, kakor je določen v Prilogi.
Člen 3
Finančni prispevek Skupnosti po programu, kot je določen v Prilogi, se izplača šele, ko:
(a)
zadevna država članica Komisiji z ustrezno dokumentacijo predloži dokazila o nakupu in/ali posodobljenju opreme in/ali objektov, ki so na seznamu programa; in
(b)
zadevna država članica Komisiji predloži zahtevo za izplačilo finančnega prispevka Skupnosti v skladu s pravili, določenimi v členu 3 Uredbe (ES) št. 998/2002.
Člen 4
Ta odločba je naslovljena na Zvezno republiko Nemčijo in Republiko Finsko.
V Bruslju, 16. marca 2005

Labels: 18
15
6